정조 6년
壬寅六月十四日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。兵曹判書鄭好仁。知中樞府事李性源。行副司直金魯鎭。刑曹判書鄭民始。禮曹判書徐有隣。判尹鄭昌聖。咸春君李昌運。行訓鍊都正李柱國。行副司直李敬懋。兵曹參判徐有寧。吏曹參判鄭一祥。行副司直蔡弘履。副校理尹尙東。持平尹履相。左承旨李亨元。假注書鄭萬始。事變假注書馬思仁。記注官金健修金鳳顯。以次進伏訖。命善曰。日氣蒸濕。此時。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。近來承旨擧行皆如此。誠可怪矣。鄭德弼上疏。何承旨捧入乎。亨元曰。該房捧入矣。上曰。臺臣疏章。若言其所難言。則誠亦可嘉。而觀此疏中。旣以謂曰金蓍耇等放釋之命。而事涉輕先爲辭者。極爲駭然。政院。何不照察。敢以此等文字。循例捧入乎。在院承旨。一竝罷職。可也。命善曰。鄭德弼疏語。極涉無嚴。亟施削職之典。捧納承旨。亦爲削職。宜矣。上曰。鄭德弼事置之。可也。命書榻敎曰。在院承旨一竝罷職。捧納承旨削職。又命書榻敎曰。新除授承旨。牌招察任。罷散人敍用。上曰。都承旨若不在院。左副承旨入侍事。分付。思仁承命出。與鄭志儉偕入進伏。上曰。今日之雨亦喜矣。六月成霖。果無所妨耶。命善曰。今此移秧。雖曰節晩。農民則以爲。丁寧有秋云云。已去壬寅六月二十六日。始得雨移秧。而猶得成熟云矣。樂性曰。移秧節候。今雖晩矣。而已爲移秧處居多云矣。命善曰。此開城留守鄭昌順狀啓也。枚擧白川郡守金安默。礪峴僉使金始泳所報。白川餉穀。限三分一加分。礪峴餉牟。限三分二換作爲請矣。來秋之免歉。姑未可必。今年之加分。亦旣不少。苟爲目前之計。不念難捧之憂。已非爲民省弊之政。而若待覆奏而行會。始令還分而作農。則移秧後時。實有緩不及之歎。該守令之不卽請報。殊甚稽忽。推考警責。至於牟還。今當封倉。換作之請。亦云晩矣。穡事若不如意。則其所難捧麥租。何異乎狀內辭意。竝置之。何如。上曰。依爲之。出擧條命善曰。今年年事。得雨以後。庶有西成之望。而大體愆期。恐不可比之常年。凡係節損之方。宜無所不用其極。式年科期。只隔一月。旣是大比。雖難退行。場屋浮費。試官供億。實爲民邑之巨弊。若不另加裁省。豈朝家軫念災歲之意哉。今番諸道大小科場所入。各別量減。支待亦令從簡事。預先知委於諸道。而試邑如或以場屋所用。因襲謬例。濫斂民間。則當該守令。啓聞論勘。試官如或以支待等節。貽弊列邑。則亦爲隨現重繩事。枚擧申飭。外方如此。則都下貢人之弊。宜有顧恤之道。應辦責應。益加節約之意。一體申飭。何如。上曰。依爲之。出擧條命善曰。前府事李陽運。以前任甲山時。定配罪人家屬留接之不能覺察。因道啓勘罪矣。其後同罪之人。已被甄敍。而此人尙在罷散中云。宜有一體收敍之道。故敢達矣。上曰。依爲之。出擧條上曰。李文德事。卿等知之乎。命善曰。以慶尙左兵使習操時。挾妓晩赴事。因繡啓被罪矣。上曰。習操時。或有挾妓之例乎。善復曰。所謂隨廳妓習操時隨去。果是謬例矣。上曰。聚軍後晩赴。誠有罪矣。善復曰。其時聞以實病。差晩赴場云矣。而此等之人。皆有罪名。故千把摠。無以備擬差出矣。上曰。非但千把摠爲然。近來行首宣傳官。極爲苟艱。殆不成樣矣。好仁曰。誠然矣。上曰。李文德外。兵水使之未敍用者。有幾人乎。好仁曰。前兵使元厚鎭。亦未敍用。水使則有無。不能的知矣。上曰。行首之任。不可以防禦使差出。近來宣傳官。雖武將之言。亦不肯聽。況望輕之行首乎。仍命書榻敎曰。曾經兵水使人員。竝敍用。其中李文德。蕩滌敍用。上曰。李潤彬出外已久。內擬。似好矣。五衛將有窠乎。好仁曰。五衛將則無見窠。而可以次次作窠矣。上曰。別軍職內遷。則例付僉知矣。好仁曰。僉知則方有窠矣。上曰。古群山僉使代。各別擇差。可也。樂性曰。李潤彬。莅鎭後多有修擧。鎭樣。頓勝於前日云矣。命書榻敎曰。別軍職李潤彬。內擬。樂性曰。旣有言端。臣亦有可達者矣。前碧潼郡守申遇文。前孟山縣監鄭弼臣所坐。與前楚山府使申思運同。而思運則勘以公罪。遇文弼臣。則勘以私罪。未免罪同罰異。宜有一例處分之道矣。上曰。依申思運例擧行。可也。出擧條福源曰。臣聞元陵水車領去將校之言。則今番陵上修改莎草。皆已着根。與舊莎草無間云。而今則雨水亦頻。不必更用水車。還爲入置于該營門。似宜矣。上曰。還爲入置。可也。大抵水車引水甚高。不可闕之器也。福源曰。今番改莎草後。連置旱乾。而猶能着根。莫非水車之力也。上曰。常時則殆同玩戲之具。而用時甚緊。高處之火。非此莫可救矣。善復曰。臣家庭前有小井。臣試用水車。則能越高樹矣。又非但高處。廳底深處之火。灌滅無路。而惟水車之水及之矣。樂性曰。臣家適有此器。故臣亦熟見之。誠是不可無之器也。各軍門。多數造置。似好矣。上曰。一車所入物力。大略幾何。善復曰。殆近二百金矣。上曰。洪忠道則雨澤。似太過矣。命善曰。非但湖西爲然。俄聞右相之言。則嶺南尙州近處。亦然云矣。上曰。觀嶺南雨澤狀啓。則猶以爲不足矣。福源曰。尙州卽嶺南初入。而見臣弟私書。則雨果周洽云矣。華鎭曰。臣亦聞燕岐消息。則雨水頗過。至有。浦落之患云矣。命善曰。卽聞洪忠道臣。以兪恒柱査事。親嫌不可冒當之意。陳疏到院。纔已還送云。異姓六寸親。旣非法典應避之嫌。則特敎行査之下。以此引義。不爲擧行。揆以事體。殊甚未安。洪忠監司洪秀輔。從重推考。卽速査啓之意。分付。何如。上曰。依爲之。出擧條命善曰。工曹多屬司。而尙不爲貶坐云申飭。何如。命書徐有慶疏批訖。仍命書傳敎曰。聞大臣言。工曹貶坐。尙不爲之云。判書徐有慶。旣承疏批。使之先爲參坐。追後調理。思仁承命出傳。上曰。都政瓜滿窠。當爲幾何。命植曰。只有三處。而嶺南兩邑。則旣有姑仍之命。不可擧論。只有龍川一窠。而頃因堂疏。勿遷秩滿守令之請。亦蒙允許。則龍川亦不可作窠矣。臣固欲以此事仰達。此誠行不得之事也。堂疏旣無災邑之區別。又無某時之限定。只請秩滿勿遷。則無論某邑守令之秩滿者。雖至十年。將不得遷動乎。臣曹有難依此擧行矣。上曰。玉堂之言。果有未及周思者。而以民事爲言。故旣從其請。今難銷刻矣。龍川一窠。亦何足有無乎。今番都政窠闕。何如。命植曰。文蔭武通計。則有三十窠。然後可以爲政。而見窠只有主簿別提等四窠矣。上曰。文窠不足。則自前有虛司果出六之例。而蔭窠則明日開拆後。可知多寡矣。命善曰。纔已申飭。各道殿最。似當出多窠矣。命植曰。八道中二道。姑不得封進矣。上曰。戊戌七月。守令之窠。纔爲十一。而猶行都政。今番窠闕雖少。豈不滿十一耶。命善曰。然矣。今番初仕。則甚多云矣。上曰。爲幾窠乎。命植曰。姑未的知。而似當爲十餘窠矣。上曰。別檢則爲幾窠乎。命植曰。七窠矣。上曰。多窠備擬。能無不足之患乎。命植曰。今番則似可備擬。而數年之後。則槐院參下將空矣。上曰。此則不必可慮也。豈無漸次出身之人乎。命植曰。昨以同知中樞李萬恢。侍從臣父加資。考例啓下事。命下矣。此別無可引之前例。只有故同敦寧金鎭東事。略相似。而亦有不同者。鎭東長孫相度臺通後。以承重孫推恩稟達陞資。其後其子和澤爲侍從。則又以侍從父。復爲陞資。而此則以孫也。以子也。以稟定也。以援例也。連蒙恩資。至於萬恢。前旣以侍從父陞資今又以侍從父加階。則不但與前事有異。世有五子登科之人。五子皆通淸。則其將加五階乎。高年固稀有矣。人子爲親之心。以己之故。恩加其父。非不至榮大願。而無例之事。不可施行。今姑置之。何如。上曰。依爲之。出擧條上曰。掌通近無防塞之事耶。命善曰。癸未許通以後。則無更塞之事矣。上曰。疏通之政儘好。而不可至於淆雜。以此意申飭銓郞。可也。上曰。昨政通淸。何如云耶。命善曰。今番通淸。公議皆以爲善爲矣。李廸喆。關西人中頗勝云。金宗鐸。能文可尙矣。上曰。宗鐸登第之策文。甚佳矣。命善曰。然矣。上曰。長銓之政事純熟。似當善爲都政矣。命善曰。吏判屢爲銓任。善爲政事。都政亦似然矣。華鎭曰。三南漕運。雖已上納。各邑稅穀。尙多未納。故自臣曹。抄出關飭。而至於京畿。則自是解氷後。卽爲上納者。其中或有全不納處。亦多未收之邑。揆以法意。極爲未安。事當拿問嚴處。而今姑參酌。使之今月內畢納。如又過限。則直爲草記論罪之意。爲先出擧條申飭何如。上曰。依爲之。出擧條好仁曰。一軍色前正郞李羽晉。在任時。本色多有擧行之事。而移拜臺職。故未免中止矣。今已見遞。在前有事之時。多有請仍之例。故敢此仰達。一軍色前正郞李羽晉。仍任。何如。上曰。依爲之。出擧條民始曰。本廳將移於龍虎營。庫廨之修建者。今幾畢役。舊廳所在錢穀軍物。次第移置。守直將官軍卒。以今十七日移接。而凡於移營。例不敢自下擅便。故敢達矣。上曰。依爲之。出擧條民始曰。南漢城堞改築後。臣不可不一番巡審。依例狀聞。將以十九日出去。故敢達矣。上曰。依例仍佩往來。可也。善復曰。昨以付過事。伏承傳敎。而前此付過。皆當追計。其爲幾次乎。上曰。自今始計。可也。大抵近來付過。有名無實矣。及觀續錄。古法。果盛水不漏矣。命善曰。聖敎誠然矣。付過之滿五次者。止於左遷。而不限次數。付過者。皆黜於褒貶。則似有斑駁之嫌矣。上曰。滿五次左遷。卽堂上及無褒貶衙門也。黜陟云者。亦何必皆書下等乎。命善曰。付過至三則居中。至五則居下爲宜耶。上問善復曰。前例。何如。善復曰。禁府謄錄。無可考之例矣。上曰。近例則雖無之。而續錄旣有此法。則其時必有已行之例。溯考更稟。可也。好仁曰。都政已迫。各項取才。不可不擧行。而此時試射。有所未安。何以爲之乎。上曰。已有試射勿拘之命。何不爲之乎。須卽爲之。可也。上曰。禁御兩營騎士。取才爲之乎。柱國曰。臣於日前。出往城外。欲爲取才。則無一人應試者。故不得爲之矣。命善曰。今雖不應試。從當自赴矣。上曰。宣傳官薦。何當爲之云乎。善復曰。似於今明間爲之矣。上曰。古法議薦於將臣。故前以此事。有下敎矣。善復曰。古例則然矣。上曰。名曰宣薦。而將臣皆不知之。豈可成說乎。此輩事。極爲駭然。行首處申飭。可也。柱國曰。行薦時。雖將臣。不可干預其可否矣。上曰。雖不干預。豈可不通知乎。善復曰。私囑則不可。而某某之當入不當入。公論。亦何妨耶。命善曰。訓將之言。誠然矣。履相曰。臣於掌令鄭德弼事。有所駭愕者。凡奏御文字。何等謹嚴。而德弼疏中。論及金蓍耇等事。以放釋之命。直謂之事涉輕先。其所遣辭大欠敬謹。大臣請削。不許允可。亶出於重臺閣之聖意。而不可以德弼之人望卑微見識蔑裂。置而不論。請掌令鄭德弼。亟施刋改之典。上曰。似因生疎之致。下語極涉不審。鄭德弼罷職。可也。履相曰。臣本以無似。不合於淸朝言責之任。而適於待罪騎省之日。伏承柏府除命。冒沒出肅。初登筵席。以掌令鄭德弼事。請以刋改矣。及承批旨。只命罷職。臣之擬律不審之罪。於是乎著矣。臣何敢一刻晏然於臺次乎。請命遞斥臣職。上曰。勿辭。亦勿退待。履相曰。自春以來。三朔亢旱。挽近所無。田疇盡坼。朝野咸憂。以我聖上若恫之誠。遍卒圭璧。連得甘霈。八路周洽。雖不及時。此足爲慰農之一端。而中庚不遠。農節已愆。來秋登稔。有難預料。雖當八路有秋之年。其在朝家恤隱之政。固當講求之不暇。矧今耕鋤失期收獲無望之時乎。雖有一二年可支之財。若賑億萬民將近之命。猶患接濟之不足。矧今國儲枵然。經費不給之時乎。廟堂諸臣。想必有一二救時之策。而近來賓筵。以含默不言。爲能事。莫副我聖上至誠廣求之心。臣竊慨然。顧今急務。莫先於生財濟民之術。以殿下宵旰憂勤之誠。博詢諸宰。使之各陳己見。俾我民生。賴以救活。且使國計。得以無縮。則此豈非民國之幸耶。請迨此講確。無有後時之歎。上曰。依啓。上曰。今日之雨不爲過乎。命善曰。恐或過矣。上曰。水標過流乎。善復曰。連爲濬川。故雖有四五尺之雨水。猶不過流矣。命次對臣先退。上問好仁曰。今番僉萬戶窠闕。爲幾何。好仁曰。僉使爲四窠。萬戶爲九窠矣。上曰。報久勤者。幾何。好仁曰。外方久勤。姑不報來。故未能的知其數矣。上曰。久勤取捨。欲以何爲先乎。好仁曰。臣意則欲以年久爲先矣。上曰。先取年久固好。而有冒年幻弄之弊申飭。可也。命退。諸臣以次退出。